**Návrh vlády**

**na skrátené legislatívne konanie o vládnom návrhu zákona, ktorým sa dopĺňa zákon č. 462/2002 Z. z. o poskytnutí jednorazového finančného príspevku politickým väzňom**

Na rokovanie Národnej rady Slovenskej republiky sa predkladá návrh vlády na skrátené legislatívne konanie o vládnom návrhu zákona, ktorým sa dopĺňa zákon č. 462/2002 Z. z. o poskytnutí jednorazového finančného príspevku politickým väzňom.

Zákon č. 462/2002 Z. z. o poskytnutí jednorazového finančného príspevku politickým väzňom bol predložený na rokovanie Národnej rady Slovenskej republiky ako poslanecký návrh a jeho cieľom bolo zmiernenie krívd spôsobených komunistickým režimom politickým väzňom na Slovensku v nadväznosti na zákon č. 119/1990 Zb. o súdnej rehabilitácii v znení neskorších predpisov, a to poskytnutím jednorazovej peňažnej sumy.

Prijatie tohto zákona spolu s ďalšími legislatívnymi zmenami, ktoré boli uskutočnené v priebehu posledných rokov, založili mimoriadne zložité podmienky pre zostavovanie ekonomicky únosného štátneho rozpočtu na budúci rok. Z uvedeného dôvodu uložila vláda uznesením č. 1144 Bod 2, zo dňa 23.10.2002, ministrovi spravodlivosti vypracovať novelu zákona č. 462/2002 Z. z. o poskytnutí jednorazového finančného príspevku politickým väzňom, ktorá prehodnotí rozpočtové dôsledky tohto predpisu na rok 2003.

Uvedený zákon nadobudol účinnosť 1. septembra 2002, pričom oprávnené osoby majú právo písomne uplatniť svoj nárok na príslušnom orgáne najneskôr do 31. decembra 2003.

V súlade s § 89 ods. 1 zákona Národnej rady Slovenskej republiky č. 350/1996 Z.z. o rokovacom poriadku Národnej rady Slovenskej republiky sa navrhuje, aby Národná rada Slovenskej republiky prijala uznesenie o skrátenom legislatívnom konaní o vládnom návrhu zákona, ktorým sa dopĺňa zákon č. 462/2002 Z. z. o poskytnutí jednorazového finančného príspevku politickým väzňom z dôvodu nedostatku finančných prostriedkov na krytie výdavkov štátu. Aplikácia prijatého zákona v praxi je podmienená zabezpečením príslušného objemu finančných prostriedkov v štátnom rozpočte na rok 2003, pričom takéto krytie nie je možné bez výrazného zvýšenia deficitu štátneho rozpočtu, čím by vznikli štátu značné hospodárske škody.

Materiál nebol predmetom medzirezortného pripomienkového konania a nebol prerokovaný Legislatívnou radou vlády SR.

Navrhovaná právna úprava nebude mať dopad na štátny rozpočet, rozpočty obcí alebo rozpočty vyšších územných celkov.

Bratislava 30. októbra 2002